钦定古今图书集成/明伦汇编/闺媛典/第027卷 > 皇清 > 巫如衡继室伍氏
## 钦定古今图书集成/明伦汇编/闺媛典/第027卷 > 皇清 > 巫如衡继室伍氏

按《宁化县志》：“伍氏，南海丞巫如衡继室。五岁解女红，长而澹约，寡言笑，厌华饰。父处士起霖珍爱之，值如衡失偶，请为继室，许之。比归，事耄姑最得欢心，经画家事井井，如衡甚安之。如衡性木讷，不甚治生，家亦渐落。以例授南海丞，有廉声。既摄苍梧令事，不一月，城陷，以身殉之。讣至伍，恸绝者再。已而叹曰：‘君不负国，吾敢负君！但保家之难，与保城同耳’！” 言已，复悲绝。时前妇子一、庶出子二，皆垂髫；己一子未免于怀。方鼎革初，以胜国殉难臣为讳，弁吏各挟短长诛求之。又连大饥，爨，恒绝焰，作薄糜哺诸孤伍啜其滫，不怨也。少暇，辄督诸孤学复黾，勉为毕婚。或让之曰：“家破岁凶，求活不赡，遑恤其他？” 伍曰：“不然。莫贫于不知书，莫贱于不习礼。倘衣冠之裔，降为佣隶，奈何益” 拮据？勉励诸孤，渐次有室前妇子学展，遂为名诸生，支子亦彬彬有德。己所生子最为惇弱，教亦不弛。及学既就，而厄于小试，骚怨每征于声色。伍闻而譬之曰：“儿误矣，读书须识其大者，科名末也。如尔父，一卑官耳，临难无苟，亦何愧嵬” 科膴仕建节秉钧者乎？于里儿之熠燿何有君子闻之曰：“贤哉妇也。”